HIMPUNAN HADITH HARIAN JAKIM 


Kategori : AKIDAH Akhlak 
Tajuk : 

Dua Perkara Yang Mendatangkan Azab 

Hadith : 

Ibnu Abbas menceritakan :"Nabi SAW berjalan melalui sebuah kebun di Madinah atau di Mekah. Lalu 
kedengaran oleh baginda suara dua orang sedang disiksa dalam kuburnya. Maka bersabda Rasulullah 
SAW : "Keduanya disiksa bukanlah kerana dosa besar.” Kemudian baginda melanjutkan 
perkataannya,: "Yang seorang disiksa kerana kencing di tempat terbuka) dan yang seorang lagi kerana 
membuat fitnah supaya orang bermusuh-musuhan.” Sesudah itu baginda menyuruh supaya mengambil 
pelepah tamar lalu dipatah dua oleh baginda dan diletakkan di atas kedua kubur itu masing-masing 
satu pelepah. Seseorang pun bertanya: "Ya Rasulullah! Mengapa kamu lakukan seperti itu?" Jawab 
baginda "Mudah-mudahan kedua-duanya mendapat keringanan selama pelepah tamar itu tidak kering." 

(Bukhari) 


Huraian 

Sebagai seorang Muslim, aspek kebersihan hendaklah dititik beratkan termasuklah 
perkara-perkara asas seperti qadha' hajat (buang air kecil atau besar). Islam selaku 
agama yang sempurna telah menyediakan tata tertib yang sepatutnya untuk diikuti demi 
menjamin kesihatan umatnya. Demikian juga dengan bersuci di mana tabiat tidak bersuci 
sesudah kencing oleh sesetengah orang yang dianggap perkara biasa sebenarnya 
mendatangkan azab yang amat besar di akhirat kelak sebagaimana yang disebutkan di 
dalam hadith di atas kerana membuang air tanpa bersuci atau membuang air di tempat- 
tempat terbuka (di tepi -tepi jalan tanpa bersuci) dilarang oleh Islam kerana ia 
mencerminkan adab yang kurang sopan selain mendedahkan seseorang itu kepada 
jangkitan penyakit. 



